Potrivit purtătorului de cuvânt al ISU Argeş, Mădălina Epure, tânărul se afla la cota 2000, pe Transfagărăşan când a fost muşcat de un şarpe veninos, posibil viperă.

„Prezenta o muşcătură la degetul arătător de la mână stângă”, a declarat Epure.

Potrivit echipelor de intervenţie, tânărul a ajuns singur la punctul de prim ajutor din zonă, de unde un echipaj SMURD l-a transportat la Spitalul din Curtea de Argeş. Medicii au decis să îl trimită pe piteştean la o clinică din Capitală şi au solicitat, în sprijin, un elicopter SMURD, pentru a evita eventuale complicaţii care pot apărea în astfel de cazuri dacă nu se intervine în cel mai scurt timp.

Ion Sănduloiu, şeful Salvamont Argeş, a declarat, corespondentului MEDIAFAX, că tânărul s-ar fi jucat cu vipera, iar aceasta l-a muşcat.

„Din câte am înţeles tânărul s-ar fi jucat cu o vipera iar aceasta l-a muşcat. Vipera nu este agresivă. Dacă s-ar fi îndepărtat, aşa ar fi procedat şi aceasta. În astfel de situaţii, când cineva e muşcat de vipera e foarte important sa stoarcă locul în care a fost muşcat şi să se adreseze medicilor, pentru administrarea cât mai urgentă a serului anitiviperin", a declarat Sănduloiu, şeful Salvamont Argeş.

Încă un turist a fost muşcat de viperă într-o zonă montană din Bistriţa-Năsăud

Un bărbat de 31 de ani a fost muşcat de viperă, duminică, în timp ce se afla în zona Piatra Fântânele (jud. Bistriţa-Năsăud) – Dornişoara (jud- Suceava), acesta fiind internat în spital, transmite corespondentul MEDIAFAX.

Potrivit ISU Bistriţa, un bărbat în vârstă de 31 de ani din localitatea Tureac a fost muşcat de picior de o viperă. Acesta a primit primul ajutor de la un echipaj SMURD, apoi a fost transportat la UPU Bistriţa, în stare stabilă.

Reprezentanţii Salvamont şi ISU Bistriţa-Năsăud atrag atenţia că o persoană muşcată de viperă poate muri în cinci ore dacă nu primeşte medicaţie, deoarece veninul acesteia este o hemotoxină, hemoglobina din sânge formând, împreună cu veninul, un compus stabil, care poate duce la sufocare.

„Totuşi moartea cauzată de muşcătura unui şarpe veninos survine în cazuri rare, mai mult de jumătate din muşcăturile de viperă sunt <uscate>, fără inoculare de venin. Efectele unei muşcături de şarpe veninos variază în funcţie de vârsta, condiţia fizică şi starea de sănătate a victimei”, spun salvatorii.

O persoană muşcată de viperă poate simţi o durere acută, zona afectată se poate tumefia, iar victima poate deveni semiconştientă, pielea se decolorează sau se colorează în violet sau negru în locul unde a pătruns veninul. Alte simptome generale: senzaţie de greaţă, vomă, tulburări de vedere, dificultăţi de respiraţie, transpiraţie excesivă, dureri abdominale, sete, anxietate şi posibila pierdere a cunoştinţei, după cum spun reprezentanţii ISU Bistriţa-Năsăud şi ai Salvamontului.

Un alt turist, în vârstă de 29 de ani, din Piteşti, a fost preluat, tot duminică, de elicopterul SMURD, de pe Transfăgărăşan, după ce a fost muşcat de o viperă cu care tânărul s-ar fi jucat. Acesta a fost transportat la un spital din Bucureşti.